D o h o d a

medzi vládou Slovenskej republiky
 
a

 vládou Egyptskej arabskej republiky

o podpore a vzájomnej ochrane investícií

	Vláda Slovenskej republiky a vláda Egyptskej arabskej republiky (ďalej len "zmluvné strany"),

	želajúc si zintenzívníť hospodársku spoluprácu ku vzájomnému prospechu oboch štátov,

	zamýšľajúc vytvárať a udržiavať priaznivé podmienky pre investície investorov jednej zmluvnej strany na území štátu druhej zmluvnej strany,

	vedomé si, že podpora a vzájomná ochrana investícií podľa tejto dohody podnecuje obchodné iniciatívy v tejto oblasti,

dohodli sa nasledovne:

Článok  1

Definície

	Na účely tejto dohody:

1.	Pojem "investícia" znamená všetky druhy majetkových hodnôt investovaných investorom štátu jednej zmluvnej strany na území štátu druhej zmluvnej strany v súlade s jej právnym poriadkom a zahŕňa najmä, ale nie výlučne

	a)	hnuteľný a nehnuteľný majetok, ako aj iné práva ako hypotéky, záložné práva a  záruky,

	b)	podiely, akcie a pohľadávky spoločností alebo iné formy účasti na spoločnosti,
  		
	c)	nároky na peňažné pohľadávky alebo akékoľvek iné plnenie majúce hospodársku hodnotu,

	d)	práva z oblasti duševného vlastníctva, ktoré medzi iným zahŕňajú  literárne a umelecké práce vrátane záznamu zvuku, vynálezy vo všetkých oblastiach ľudskej činnosti, priemyselné vzory, polovodičové masky, obchodné tajomstvá, know-how, dôverné  obchodné informácie, obchodné známky, služobné znaky a obchodné  mená,

	e)	práva vyplývajúce zo zákona alebo zo zmluvy, licencie a povolenia vydaného na základe zákona, vrátane koncesií na prieskum, ťažbu, kultiváciu alebo využívanie prírodných zdrojov.	

Akákoľvek zmena formy, v ktorej sú investované hodnoty, nebude mať vplyv na ich charakter  ako investície.

2.	Pojem "investor" označuje fyzickú osobu alebo právnickú osobu, ktorá investuje na území štátu druhej zmluvnej strany.

	a)	Pojem  "fyzická  osoba"  označuje štátneho príslušníka štátu jednej   zo zmluvných strán, v súlade s jeho právnym poriadkom. 
	    
	 b)	Pojem "právnická osoba" označuje akúkoľvek spoločnosť,  ktorá je zaregistrovaná alebo  zriadená v súlade s právnym poriadkom štátu jednej  zo zmluvnych strán. 

3.	Pojem  "výnosy" označuje prijmy plynúce z investície a zahŕňa najmä, ale nie výlučne zisk, úrok, kapitálové výnosy, podiely, dividendy, licenčné a iné poplatky.

4.	Pojem "územie" označuje

	- vo vzťahu k Slovenskej republike územie, nad ktorým Slovenská republika vykonáva svoju zvrchovanosť, zvrchované práva a súdnu právomoc v súlade s medzinárodným právom s cieľom výskumu, využívania a ochrany územia a prírodných zdrojov,

	- vo vzťahu k Egyptskej arabskej republike územie a morské oblasti vrátane morského dna a častí priľahlých k vonkajšiemu teritoriálnemu moru, nad ktorým Egyptská arabská republika vykonáva svoju zvrchovanosť, zvrchované práva a súdnu právomoc v súlade s medzinárodným právom s cieľom výskumu, využívania a ochrany územia, morského dna, priľahlých častí a prírodných zdrojov.

Článok  2

Podpora a ochrana investícií 

1.	Každá zmluvná strana bude, v súlade so svojou politikou v oblasti zahraničných investícií,  podporovať a vytvárať priaznivé podmienky pre investorov druhej zmluvnej strany na investovanie na jej území a  takéto investície bude umožňovať v súlade so svojim právnym poriadkom.

2.	Každá zmluvná strana v súlade so svojim právnym poriadkom bude udeľovať nevyhnutné povolenia vo vzťahu k takýmto investíciam a bude vydávať licenčné zmluvy a kontrakty za účelom technickej, obchodnej alebo administratívnej spolupráce.

3.	Investície investorov štátu každej zmluvnej strany budú mať vždy zabezpečené riadne a spravodlivé zaobchádzanie a plnú ochranu a bezpečnosť na území štátu druhej zmluvnej strany.

Článok 3

Národné zaobchádzanie a doložka najvyšších výhod

1.	Každá zmluvná strana poskytne na  území svojho štátu investíciam a výnosom investorov druhej zmluvnej strany zaobchádzanie, ktoré nie je menej priaznivé, než aké poskytne investíciam a výnosom svojim vlastným investorom alebo investíciam a výnosom investorov ktoréhokoľvek tretieho štátu podľa toho, ktoré je výhodnejšie.

2.	Každá zmluvná strana poskytne na území svojho štátu investorom štátu druhej zmluvnej strany, ak ide o riadenie, udržiavanie, užívanie, využívanie alebo nakladanie s ich  investíciami,  zaobchádzanie nie menej, než aké poskytuje svojim vlastným investorom alebo investorom ktoréhokoľvek tretieho štátu podľa toho, ktoré je výhodnejšie.

3.	Ustanovenia odseku 1 a 2 tohoto článku nemožno vykladať tak, aby zaväzovali jednu zmluvnú stranu poskytovať investorom štátu druhej zmluvnej strany výhody akéhokoľvek zaobchádzania, preferencií alebo výsad, ktoré môže táto prvá zmluvná strana poskytovať na základe

	a)	akejkoľvek colnej únie, zóny voľného obchodu, menovej únie alebo podobných medzinárodných dohôd, ktoré vedú k takýmto úniam alebo inštitúciam, prípadne k iným formám regionálnej spolupráce,  ktorej jedna zo zmluvných strán je alebo môže byť členom,

	b)	akejkoľvek medzinárodnej dohody alebo dohovoru týkajúceho sa výlučne alebo prevažne zdanenia.

Článok 4

Náhrada strát

1.	Ak investície investorov jednej zo zmluvných strán utrpia škody v dôsledku vojny, ozbrojeného konfliktu, výnimočného stavu, vzbury, povstania, nepokojov,  alebo podobných udalostí na území štátu druhej zmluvnej strany, poskytne im táto zmluvná strana zaobchádzanie, ak ide o reštitúciu, náhradu škody alebo iné vyrovnanie, nie menej priaznivé, než  aké poskytuje svojim vlastným investorom alebo investorom ktoréhokoľvek tretieho štátu.

2.	Bez ohľadu na odsek 1 tohto článku sa investorom štátu jednej zmluvnej strany, ktorí pri udalostiach uvedených v tomto článku utrpeli škody na území štátu druhej zmluvnej strany  v dôsledku 

	a)	 zhabania ich majetku ozbrojenými silami alebo úradnými orgánmi druhej zmluvnej strany,

 	b)	 zničenia ich majetku ozbrojenými silami alebo úradnými orgánmi druhej zmluvnej strany, ktoré nebolo spôsobené bojovými akciami alebo vyvolané nevyhnutnosťou situácie,

 poskytne spravodlivá a primeraná náhrada za škody utrpené pri zhabaní majetku alebo v dôsledku zničenia majetku. 

Článok 5

Vyvlastnenie

1.	Investície investorov zmluvných strán nebudú znárodnené, vyvlastnené alebo podrobené opatreniam, ktoré majú rovnaký účinok ako znárodnenie alebo vyvlastnenie (ďalej len "vyvlastnenie") na území štátu druhej zmluvnej strany s výnimkou verejného záujmu. Vyvlastnenie sa vykoná len na základe zákona, na nediskriminačnom základe a sprimeranou a účinnou  kompenzáciou. Takáto náhrada bude zodpovedať trhovej hodnote vyvlastnených investícií bezprostredne pred vyvlastnením alebo predtým, ako sa vyvlastnenie stalo verejne známe, bude zahŕňať úrok podľa platnej obchodnej úrokovej sadzby odo dňa vyvlastnenia, vykoná sa bez meškania, účinne sa zrealizuje.

2.		Dotknutý investor má právo na urýchlené preskúmanie svojho prípadu a ohodnotenie svojej investície súdnym alebo iným nezávislým úradným orgánom štátu zmluvnej strany v súlade s princípmi uvedenými v tomto článku.

3.	Ustanovenia  odseku 1 tohto článku sa vzťahujú aj na prípady, ak zmluvná strana vyvlastní aktíva spoločnosti, ktorá bola zaregistrovaná  alebo zriadená v súlade s platným  právnym poriadkom v ktorejkoľvek časti jej územia a v ktorej investori štátu druhej zmluvnej strany vlastnia podiely. 

Článok 6

Prevody

1.	Zmluvné strany zaručia investorom voľný prevod platieb spojených s investíciami a výnosmi.  Také prevody budú zahŕňať najmä, ale nie výlučne

	a)	kapitál a dodatočné finančné prostriedky na udržiavanie alebo zväčšenie investícií,
 
	b)	výnosy, 

	c)	sumy  na splatenie pôžičiek,

	d)	licenčné alebo iné poplatky,

	e)	výnosy z predaja alebo likvidácie investícií,

	f)	príjmy fyzických osôb podľa právneho poriadku štátu zmluvnej strany, v ktorej sa investície uskutočnili,
	g)	vyplatené kompenzácie v zhode s článkom 4 a 5.

2.	Prevody sa vykonajú bez zbytočného meškania, v ľubovoľnej zameniteľnej mene, podľa trhového  výmenného kurzu v deň prevodu. V prípade absencie devízového trhu kurz,  ktorý sa použije, bude platný kurz pre vnútorné investície. 

Článok 7

Postúpenie práv

1.	Ak zmluvná strana alebo ňou splnomocnený zástupca uskutoční platbu  vlastným investorom na základe záruky, ktorú udelili vo vzťahu k investíciam na území štátu druhej zmluvnej strany, druhá zmluvná strana uzná

	a)	postúpenie práva alebo nároku investora štátu prvej zmluvnej strany alebo ním  splnomocneného zástupcu bez ohľadu na to, či k nemu dochádza na základe zákona alebo na základe právneho úkonu,

	b)	oprávnenosť prvej zmluvnej strany alebo jej splnomocneného zástupcu uplatňovať práva a nároky tohto investora a prevziať  záväzky vzťahujúce sa na investície z dôvodu postúpenia práv.

2.	Postúpené práva a nároky neprevýšia rozsah pôvodných práv a nárokov investora.

Článok 8

Riešenie investičných sporov medzi zmluvnou stranou
 a investorom štátu druhej zmluvnej strany

1.	Každý spor, ktorý vznikne medzi investorom štátu jednej zmluvnej strany a druhou zmluvnou stranou v spojitosti s investíciami na území štátu tejto druhej zmluvnej strany, bude predmetom rokovaní medzi zmluvnými stranami v spore.

2.	Ak sa akýkoľvek spor medzi investorom štátu jednej zmluvnej strany a druhou zmluvnou stranou nevyrieši do šiestich mesiacov od podania písomnej požiadavky, investor bude oprávnený predložiť spor

	a)	Medzinárodnému stredisku pre riešenie investičných sporov (ICSID) zriadenému Dohovorom na riešenie investičných sporov medzi štátmi a príslušníkmi iných štátov, otvorenému na podpis vo  Washingtone, D.C. 18. marca 1965 v prípade, že obe zmluvné  strany sú stranami  tohto dohovoru, alebo

	b)	medzinárodnému rozhodcovi  alebo  rozhodcovskému súdu zriadenému ad hoc podľa rozhodcovských pravidiel Komisie Orgánizácie Spojených národov pre medzinárodné obchodné právo (UNCITRAL). Strany v spore  sa môžu písomne dohodnúť na úpravách týchto pravidiel. 

3.	 Rozhodcovský nález bude konečný a záväzný pre obe strany v spore.

Článok 9

Riešenie sporov medzi zmluvnými stranami

1.	Spory medzi zmluvnými stranami týkajúce sa výkladu a použitia tejto dohody sa budú, pokiaľ to bude možné, riešiť konzultáciami alebo rokovaniami.

2.	Ak sa spor nevyrieši do šiestych mesiacov odo dňa podania žiadosti jednou zo zmluvných strán o konzultácie alebo rokovanie, postúpi sa na žiadosť jednej zo zmluvných strán rozhodcovskému súdu v súlade s ustanoveniami tohto článku.

3.	Rozhodcovský súd sa zriadi pre každý jednotlivý prípad takýmto spôsobom. Každá zmluvná strana vymenuje jedného člena súdu do dvoch mesiacov od prijatia žiadosti o arbitrážne rozhodnutie. Títo dvaja členovia potom vyberú občana tretieho štátu, ktorý po súhlase oboch zmluvných strán bude vymenovaný za predsedu súdu (ďalej len "predseda"). Predseda bude vymenovaný do troch mesiacov odo dňa vymenovania ostatných dvoch členov súdu.

4.	Ak do lehoty uvedenej v odseku 3 tohto článku neprebehne potrebné vymenovanie, môže sa o vymenovanie požiadať predseda Medzinárodného súdneho dvora. Ak je predseda občanom jednej zo zmluvných strán alebo mu vo výkone tejto funkcie bráni iná prekážka, bude o vymenovanie požiadaný podpredseda. Ak aj podpredseda je občanom štátu jednej zo zmluvných strán alebo mu vo výkone tejto funkcie bráni iná prekážka, bude o vymenovanie požiadaný najstarší člen Medzinárodného súdneho dvora, ktorý nie je občanom žiadnej zo zmluvných strán.

5.	Rozhodcovský súd prijma svoje rozhodnutie väčšinou hlasov. Takéto rozhodnutie je konečné a záväzné. Každá zmluvná strana bude znášať náklady za svojho člena a za svojej účasti v rozhodcovskom konaní. Náklady na predsedu a ostatné náklady budú znášať obe zmluvné strany rovnakým dielom.   Rozhodcovský súd určí vlastné rokovacie pravidlá.

Článok 10

           	Použitie iných predpisov a osobných záväzkov

1.	V prípade, že niektorú otázku rieši súčasne táto dohoda a iná medzinárodná dohoda záväzná pre obe zmluvné strany, nič v tejto dohode nebráni ktorejkoľvek zo zmluvných strán alebo  jej  investorom,  ktorí  vlastnia investície  na  území štátu druhej  zmluvnej  strany, využiť predpis, ktorý je pre nich výhodnejší.

2.	Ak zaobchádzanie poskytované jednou zmluvnou stranou investorom štátu druhej zmluvnej strany v súlade s právnym poriadkom alebo iným osobitným ustanovením zmlúv je výhodnejšie ako to, ktoré sa poskytuje na základe tejto dohody, použije sa výhodnejšie.

Článok 11

Použiteľnosť tejto dohody

Ustanovenia tejto dohody sa budú vzťahovať na investície uskutočnené investormi štátu jednej zmluvnej strany na území štátu druhej zmluvnej strany pred nadobudnutím jej platnosti, ako aj po nej, ale nebudú sa vzťahovať na akýkoľvek spor týkajúci sa investícií, ktorý vznikol pred nadobudnutím jej platnosti. 

Článok 12

Nadobudnutie platnosti, trvanie a skončenie

1.	Každá zmluvná strana oznámi druhej zmluvnej strane splnenie vnútorných ústavných podmienok potrebných na nadobudnutie platnosti tejto dohody. Táto dohoda nadobudne platnosť  v deň prijatia druhej notifikácie.

2.	Táto dohoda zostane v platnosti počas desatich rokov. Po uplynutí platnosti tohto obdobia  sa bude automaticky predlžovať o ďalších päť rokov, ak jeden rok pred uplynutím doby jej platnosti jedna zo zmluvných strán písomne neoznámi druhej zmluvnej strane svoj úmysel ukončiť platnosť dohody.  

3.	Pre investície uskutočnené pred ukončením platnosti tejto dohody zostanú ustanovenia článkov 1 až 11 v platnosti desať rokov odo dňa skončenia jej platnosti.

	Na dôkaz toho dolu podpísaní, riadne splnomocnení svojimi vládami,  podpísali túto zmluvu.

	Dané v ...................................., ...................................., v  dvoch pôvodných vyhotoveniach, každé v slovenskom, arabskom a anglickom jazyku, pričom všetky texty majú rovnakú platnosť. V prípade rozdielnosti výkladu sa za rozhodujúce považujee anglické znenie.

Za vládu					Za vládu
Slovenskej republiky		Egyptskej arabskej republiky